તુટી ગયેલા હાથને પ્લાસ્ટર વગર એમ જ લટકાવી રાખવાને કારણે હાથનો ભાર તેના માટે અસહ્ય બની રહ્યો હતો. ડૉ. હિલ્ફસ્ટેઇને તેને પ્લાસ્ટર બાંધવા માટે મનાવી લીધો. પ્લાસ્ટરને કારણે એ ગ્રીનહાઉસના બાંધકામની દેખરેખનું કામકાજ ચાલુ રાખી શક્યો અને સાથે-સાથે દરરોજ કૂચ કરીને એમેલિયા જવાનું પણ એણે ચાલુ જ રાખ્યું. તેને આશા હતી, કે શર્ટની લાંબી બાંય નીચે છુપાવેલું પ્લાસ્ટર કોઈ જોઈ નહીં શકે. પરંતુ એ શક્ય ન લાગતાં, એણે જાતે જ પ્લાસ્ટરને તોડી નાખ્યું, અને પોતાના હાથને છૂટો કરી દીધો. “ભલે હાથ વાંકો વળેલો દેખાય.” સાજોસમો હોવાનો દેખાવ કરીને શિન્ડલરની પેટા છાવણીમાં પોતાની બદલી કરાવવાનું એ પાક્કું કરી લેવા માગતો હતો. એકાદ અઠવાડિયામાં જ, હાથમાં એક શર્ટ અને થોડાં પુસ્તકો ઊંચકીને સુખના દિવસોની આશાએ ઇજનેર ગારદે કુચ કરતો લિપોવા સ્ટ્રીટમાં દાખલ થઈ ગયો.